作者:陸龜蒙
標題:奉和襲美太湖詩二十首：銷夏灣
內容:霞島焰難泊，雲峰奇未收。蕭條千里灣，獨自清如秋。古岸過新雨，高蘿蔭橫流。遙風吹蒹葭，折處鳴颼颼。昔予守圭竇，過於回祿囚。日為籧筁徒，分作祗裯讎。願狎寒水怪，不封朱轂侯。豈知煙浪涯，坐可思重裘。健若數尺鯉，泛然雙白鷗。不識號火井，孰問名焦丘。我真魚鳥家，盡室營扁舟。遺名複避世，消夏還消憂。